text: Banedanmark skal forklare lejestigninger
  16 juli 2010 kl. 14.15
  Transportminister Hans Chr. Schmidt (V) har bedt Banedanmark forklare den kraftige lejestigning for kolonihavegrunde i Vejle.
  Omkring 50 lejere af kolonihaver langs banen har i ét hug fået sat lejen op med 1.500 procent, fra én krone pr. kvadratmeter til 15 kroner. Samtidig har Banedanmark lavet en ny opmåling af grundene. Det betyder, at en lejer får en forhøjelse fra 500 til 12.150 kroner årligt - eller 24 gange.
  - Det er muligt, at det har været for billigt for længe. Men en så stor lejestigning lyder helt forkert i mine ører. Og jeg har derfor bedt Banedanmark om en foreløbig redegørelse senest tirsdag, siger Hans Chr. Schmidt til Vejle Amts Folkeblad.
  Banedanmark har begrundet de kraftige lejestigninger med, at lejen har været for lav i mange år.
  